b'\n_START_ARTICLE_\nGressbanen (Oslo)\n_START_SECTION_\nInitiativ\n_START_PARAGRAPH_\nFotballsporten i Norge led p\xc3\xa5 1910-tallet av savnet etter en gressbane. Alle norske kamper ble spilt p\xc3\xa5 grus, i motsetning til nabolandene. Initiativet til Gressbanen kom fra Mercantile-spilleren Macken W. Aas. Han og andre Mercantile-medlemmer startet 3. april 1916 aksjeselskapet A/S Gr\xc3\xa6sbanen med startkapital p\xc3\xa5 42 000 kroner. Flere pengesterke akt\xc3\xb8rer st\xc3\xb8ttet prosjektet, deriblant fotballpresident Daniel Eie og Freia-disponent Johan Throne Holst. Tomta som ble utpekt til anlegget l\xc3\xa5 p\xc3\xa5 Vestre Holmen i dav\xc3\xa6rende Aker herred og var eid av skipsreder Olaf Ditlev-Simonsen. Ditlev-Simonsen var tett knyttet til idrettslaget Ready gjennom sine s\xc3\xb8nner Halfdan og \xc2\xabTit\xc2\xbb, og da prosjektet trengte mer penger gikk Ready inn som betydelig aksjon\xc3\xa6r i selskapet. Mercantile og Ready fikk utpeke like mange medlemmer til styret. Ditlev-Simonsen anla p\xc3\xa5 egen regning vei fra Slemdal, samt vann- og kloakkledning.\n_START_SECTION_\n\xc3\x85pning\n_START_PARAGRAPH_\n1. september 1918 ble banen offisielt \xc3\xa5pnet med en kamp mellom det svenske laget AIK og et sammensatt Kristiania-lag. Banen var da den andre banen med gressdekke i Norge, bare den nylig anlagte Stavanger stadion var tidligere ute med gress. Tribuneanlegg ble fullf\xc3\xb8rt i 1919. Gressbanen p\xc3\xa5 Holmen var \xc3\xa5sted for de aller fleste norske landskamper fram til Ullevaal Stadion tok over mot slutten av 1920-tallet. I 1932 ble banen islagt for f\xc3\xb8rste gang._NEWLINE_Banens plassering f\xc3\xb8rte til at Ready etter hvert fikk nedlagsfelt i de n\xc3\xa6rliggende omr\xc3\xa5dene. Mercantile gikk imidlertid i oppl\xc3\xb8sning p\xc3\xa5 1950-tallet.\n_START_SECTION_\nKunstgress/Kunstis\n_START_PARAGRAPH_\nP\xc3\xa5 grunn av vansker med \xc3\xa5 kombinere gress av en viss kvalitet om sommeren og stabile isforhold om vinteren ble det p\xc3\xa5 slutten av 1990-tallet besluttet \xc3\xa5 anlegge kombinert kunstgress/kunstis p\xc3\xa5 Gressbanen. 18. august 2001 ble den nye kunstgressbanen \xc3\xa5pnet. I november 2004 var ogs\xc3\xa5 kunstisen klar til bruk etter \xc3\xa5 ha blitt forsinket i tre \xc3\xa5r p\xc3\xa5 grunn av manglende finansiering og tekniske problemer.'